

**REPUBLIKA HRVATSKA**

**PRIMORSKO-GORANSKA ŽUPANIJA**

**GRAD CRES**

## **GRADONAČELNIK**

Klasa: 021-01/19-1/12

Ur.broj: 2213/02-02-19-1

Cres, 1. rujna 2019. godine

GRADSKO VIJEĆE

-ovdje-

**IZVJEŠĆE O RADU**

**ZA RAZDOBLJE OD 1. SIJEČNJA DO 30. LIPNJA 2019. GODINE**

Sukladno članku 49. Statuta Grada Cresa (“Službene novine” Primorsko-goranske županije br. 29/09, 14/13, 5/18), podnosim sljedeće izvješće o radu, za razdoblje od 1. siječnja do 30. lipnja 2019. godine:

U razdoblju od 1. siječnja do 30. lipnja 2019. donosio sam akte iz svoje nadležnosti koja je utvrđena Zakonom o lokalnoj i područnoj (regionalnoj) samoupravi, Statutom Grada Cresa i u skladu sa ostalim propisima.

1. U skladu s Odlukom o zakupu i kupoprodaji poslovnoga prostora u vlasništvu Grada Cresa, doneseno je sedam zaključaka kojima se dosadašnjim zakupcima nudi sklapanje novih ugovora o zakupu i to za poslovne prostore u Belom, Lubenicama, Dragozetićima te u Cresu, u ulici Palada 1, Creskog statuta 11, Riva creskih kapetana 7, Cons 11.
2. Raspisani su natječaji za zakup poslovnog prostora u Cresu Cons 11 (bivši prostor Udruge umirovljenika), Riva creskih kapetana 19 (bivši prostor slastičarnice Istra) i Šetalište 20 travnja 3a. Nakon provedenih natječaja poslovni prostor Cons 11 dodjeljen je Županijskoj lučkoj upravi Cres, poslovni prostor Riva creskih kapetana 19 društvu Auro Domus Bullion Market d.o.o. a za prostor na Šetalištu 20. travnja 3a ugovor je sklopljen s dosadašnjim korisnikom društvom Softline d.o.o.
3. Odobreno je društvu A1 Hrvatska d.o.o. postavljanje HetNet antene na stup koji se nalazi u Cresu, na lukobranu, na križanju ulica Palada i Lungomare sv. Mikule. Za korištenje stupa sklopljen je ugovor o zakupu.
4. Umirovljenicima koji imaju prebivalište na području Grada Cresa odobrena je isplata naknada – božićnica za 2018. godinu u istim iznosima kao i za 2017. Tako su umirovljenici s mirovinom do 1.000,00 kn dobili 400,00 kn, oni s mirovinom do 2.000,00 kn 300,00 kn, umirovljenici s mirovinom do 3.000,00 kn 200,00 kn, a oni s mirovinom preko 3.000,00 kn dobili su 100,00 kn.
5. Odobreno je obročno plaćanje komunalnog doprinosa prema izdanim rješenjima za dva obveznika.
6. Dano je niz suglasnosti na manifestacije koje su održane u prvoj polovici godine: Karnevalskoj udruzi Vežgani za događanja u vrijeme karnevala; mještanima Orleca za Antonju; Folklornom društvu Orlec za maškarani ples; društvu 4Islands d.o.o. za održavanje MTB utrke “4Islands”; društvu Ontodei d.o.o. Zagreb za FreeMental Festival, na predjelu Tarej; udruzi “Cres-Insula activa” za organizaciju sportskog biciklističkog natjecanja; Jedriličarskom klubu “Reful” za organizaciju manifestacije “Creski kaić – Dani Creske pomorske baštine i tradicije“; Jedriličarskom klubu “3. Maj” za manifestaciju Primorska regata 2019.; Udruzi dubinskih nautičara za održavanje javnog skupa na lokalitetu Nedomišje; Turističkoj zajednici Grada Cresa za organizaciju manifestacije Dan turizma i za Cresku butegu; udruzi Volim Beli za održavanje kulturno-umjetničke manifestacije “Bejski tanac”; caffe baru Fortis za izvođenje žive glazbe.
7. Društvu Pronat d.o.o. odobreno je prometovanje turističkim vlakom na području naselja Cres u razdoblju od 2019. do 2023. godine, za vrijeme trajanja turističkih sezona u tom razdoblju i to rutom od AK Kovačine - hotel Kimen - skretanje na servisnu cestu za dostavna vozila prema ulici Lungomare sv. Mikule – okretište u ulici Lungomare sv. Mikule, na proširenju prije caffe bara “Plavica” i restorana “Santa Lucia”, i obrnuto.
8. Dana su odobrenja za radove u poslovnim prostorima zakupcima koji imaju sklopljene ugovore o zakupu s Gradom Cresom. Tako su radovi na uređenju poslovnih prostora odobreni Društvu NEBRASKA d.o.o., zakupcu poslovnog prostora u Cresu, Riva creskih kapetana 9; Aldu Cesariću zakupniku poslovnog prostora u Cresu, Šetalište 20. travnja 1 i Županijskoj lučkoj upravi, zakupniku poslovnog prostora u Cresu, Cons 11.
9. Odobreno je društvu Cresanka d.d. zakupniku poslovnog prostora - ugostiteljskog objekta Lubenička loza, izvođenje radova na sanaciji krova ugostiteljskog objekta.
10. Društvu ARSAN d.o.o., vl. Slastičarne Bacio, odobrena zamjena tende i postavljanje konstrukcije tende na odobrenoj javnoj površini.
11. Odbijen je zahtjev društva UČKA P.J. j.d.o.o. za postavljanje nove konstrukcije tende na terasi ispred ugostiteljskog objekta “Učka” u Cresu a društvu Susajda d.o.o. zakupniku poslovnog prostora trgovine Apsyrtides, naloženo je da izmjesti tendu postavljenu iznad pročelja poslovnog prostora.
12. Doneseni su i zaključci o sufinanciranju radova na popravku odnosno rekonstrukciji stambenih zgrada u kojima Grad Cres ima poslovne prostore. Tako će se sufinancirati radovi na rekonstrukciji krova stambeno poslovne zgrade u Cresu, Creskog statuta 13 i na zgradi u Cresu, Palada 5.
13. Plan lokacija za postavljanje privremenih objekata na području Grada Cresa za 2019. godinu donesen je početkom godine i u ovom razdoblju imao je još dvije izmjene. Temeljem tog Plana kao i ostalih propisa a po zahtjevima korisnika doneseno je ukupno 85 zaključaka kojima su odobrene javne površine za postavljanje stolova, stolica i ostale opreme ugostiteljskih terasa, pokretnih naprava za izlaganje robe te ostalih predmeta i naprava.
14. U prvoj polovici godine objavljen je javni poziv udrugama da se prijave za financijsku podršku za svoje projekte, programe, manifestacije i aktivnosti i to u području zaštite okoliša, kulture, sporta, razvoja civilnog društva, gospodarstva, poljoprivrede i poduzetništva kao i za potpore male vrijednosti raznih područja. Poziv je objavljen za ukupno 1.340.000,00 kn.
15. Na temelju članka 29. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, imenovano je Povjerenstvo za stručno ocjenjivanje u postupku raspisivanja tog javnog poziva u koje su imenovani Josip Pope, Iva Krivičić Miočić i Anton Opatić. Nakon rada povjerenstva donesene su odluke o dodjeli financijskih sredstava te su potrošena sva raspoloživa sredstva i 25. travnja 2019. zatvoren je javni poziv.
16. Od 1. siječnja 2019. godine za Dječji vrtić Girice izmijenjeni su iznosi mjesečnog sudjelovanja roditelja-korisnika usluga u punoj mjesečnoj cijeni usluga vrtića i to na način da dnevna cijena za primarni 9 i 10-satni program iznosi 30,00 kn; za 6-satni program 25,00 kn a za 5-satni program iznosi 15,00 kn.
17. Dana je suglasnost na Pravilnik o izmjenama i dopunama Pravilnika o radu Dječjeg vrtića Girice, koji je Upravno vijeće Dječjeg vrtića donijelo na sjednici održanoj 29. siječnja 2019. godine. U tom Pravilniku utvrđeni su novi koeficijenti složenosti za obračun plaća djelatnika Dječjeg vrtića koji se primjenjuju od 1. siječnja 2019.
18. Temeljem zahtjeva roditelja, odobreno je sufinanciranje prijevoza djece u Dječji vrtić Girice iz naselja na području Grada Cresa. Ukupno je doneseno devet zaključaka o sufinanciranju prijevoza djece iz Belog, Orleca, Valuna, Stivana i Loznatog.
19. Poništeni su zaključci iz studenog 2018. kojima su bile prihvaćane ponude društva Plan-Mar, za izradu projektne dokumentacije prometnice OU11 sa pratećom infrastrukturom na predjelu Melin i za izradu projektne dokumentacije dijela sabirne prometnice SU4 sa pratećom infrastrukturom na predjelu Melin iz razloga što nisu sklopljeni ugovori te nisu izvršene nikakve aktivnosti na realizaciji ponuda.
20. Usvojen je Socijalni program na prijedlog Socijalnog vijeća grada Cresa. Socijalnim programom su ukupna sredstva koja su u Proračunu planirana u visini od 145.000,00 kn, raspoređene na određene pomoći.
21. Objavljen je javni poziv za podnošenje zahtjeva za dodjelu poticaja iz programa potpora poljoprivredi i ruralnom razvoju koji je objavljen na temelju programa potpora poljoprivredi i ruralnom razvoju Grada Cresa za razdoblje 2018. do 2020. Poziv je objavljen 10. travnja 2019. Korisnici sredstava mogu biti obiteljska poljoprivredna gospodarstva koja su upisana u upisnik poljoprivrednih gospodarstva i koji imaju sjedište na području Grada Cresa. Potpore se dodjeljuju za sljedeće aktivnosti: edukacija i stručno osposobljavanje poljoprivrednika; ekološka poljoprivreda; navodnjavanje poljoprivrednih površina; zaštita nasada i stoke od divljači; razvoj ovčarstva; razvoj voćarstva, maslinarstva i vinogradarstva, razvoj pčelarstva i nabava poljoprivredne mehanizacije i opreme.
22. S društvom Croatia osiguranje sklopljen je ugovor o dobrovoljnom zdravstvenom osiguranju s uključenim preventivnim sistematskim pregledom.
23. Raspisani su natječaji za prodaju zemljišta u vlasništvu ili suvlasništvu Grada Cresa i to k.č.7867/8 k.o. Cres u površini do 75 m2 i k.č. 4230/12 k.o. Cres u površini od 71 m2. Nakon provedenih natječaja donesena je odluka o izboru najpovoljnijih ponuditelja.

Za prvu polovicu godine još svakako treba istaknuti sljedeće:

1. U skladu s osiguranim sredstvima, u Gradu Cresu poduzete su potrebne aktivnosti da se u 2019. godini preuzmu poslovi prometnih redara odnosno poslovi nadzora nepropisno zaustavljenih i parkiranih vozila na području Grada Cresa. U prvom dijelu godine izmijenjen je Pravilnik o unutarnjem redu Grada Cresa te je odlučeno je da će poslove prometnih redara koji će obavljati nadzor nepropisno zaustavljenih i parkiranih vozila preuzeti komunalni redari Odsjeka za komunalno-stambeni sustav i prostorno planiranje a ostale administrativne i pravne poslove preuzeti će službenici Upravnog odjela za proračun i financije, komunalni sustav i prostorno planiranje i službenici Ureda Grada. Osigurani su prostorni i drugi materijalni uvjeti, nabavljena potrebna oprema za rad prometnih redara a komunalni redari prošli su potrebnu edukaciju. Nakon toga zatražena je suglasnost od Ministarstva unutarnjih poslova koja je Gradu pristigla krajem kolovoza, kada su i prometni redari započeli s radom.
2. Nakon završetka radova, u travnju je izvršena primopredaja Palače Moise. Obnovljenu zgradu su od izvođača radova, društva Ing-grad, preuzeli Središnja agencija za financiranje i ugovaranje programa i projekata EU, Ministarstvo kulture kao korisnik projekta, Grad Cres kao vlasnik zgrade te krajnji korisnik Sveučilište u Rijeci. Palača Moise će prema planovima Sveučilišta, postati Sveučilišni istraživački centar za društvene i humanističke znanosti.
3. Cresko-lošinjsko otočje je, kao jedno od 26 skupina otoka, od strane Europske unije izabrano za izradu plana energetske tranzicije. Cilj je tog programa pomoći što većem broju otoka u pokretanju i unapređenju tranzicije prema čistim izvorima i oblicima energije uz podršku stručnog tima Tajništva za otoke EU. Tako su od 8. do 9. ožujka 2019. u Malom Lošinju održani Dani čiste energije otoka Cresa i Lošinja.
4. Na području Grada Cresa održana je velika međunarodna vatrogasna vježba pod nazivom „Cres modex 2019“ u razdoblju od 7. do 10. travnja 2019. Vježba je organizirana kao dio aktivnosti Mehanizma civilne zaštite EU a svrha te vježbe je bila unaprijediti suradnju država članica EU prilikom intervencija u slučajevima velikih prirodnih, ekoloških ili tehnoloških katastrofa. Vježba je bila praćena od strane visokih dužnosnika EU i Republike Hrvatske a u njoj je sudjelovalo preko 300 vatrogasaca iz 7 europskih zemalja i Hrvatske s preko 100 vozila. Nakon vježbe svi sudionici bili su izuzetno zadovoljni prikazanim. Svakako je bitno napomenuti sudjelovanje naših pripadnika Dobrovoljnog vatrogasnog društva Cres na čelu s pok. Goranom Toićem, tadašnjim zapovjednikom DVD-a Cres.
5. Jedna od manifestacija koja je obilježila prvi dio godine je svakako manifestacija pod nazivom „Dani creske baštine i tradicije Creski kaić“ koja je održana od 3. do 8. lipnja 2019. Inicijativa za održavanje jedne takve manifestacije potekla je od Jedriličarskog kluba Reful koji je i glavni organizator. U tom tjednu bilo je jako puno događanja kao što je: smotra tradicijskih brodova, prezentacije jela, odvijala su se natjecanja u kartanju, boćanju i podvodnom ribolovu, održani su koncerti klapa i bendova, otvorene su izložbe vezane za cresku pomorsku tradiciju. Najveći dio događanja odvijao se na Trgu Frane Petrića a manifestacija je jako dobro primljena među građanima koji su vrlo rado sudjelovali i pratili.
6. U ožujku su svečano otvorene nove prostorije Udruge umirovljenika Grada Cresa. Novi prostor je uređen sukladno traženjima Udruge, nalazi se u prizemlju što je prilagođeno njihovoj životnoj dobi i u centru je naselja Cres.
7. Grad Cres pridružio se programu subvencioniranja kamata na kredite za privatne iznajmljivače na području Grada Cresa u suradnji s Hrvatskom bankom za obnovu i razvoj. Navedena banka prezentirala je creskim iznajmljivačima svoje programe za koje Ministarstvo turizma subvencionira kamate s 1%. Predložio sam da Grad Cres preuzme subvancioniranje 2% kamata čime bi krediti za korisnike postati beskamatni.

U prvoj polovici godine održano je pet sjednica Gradskog vijeća, a kao predlagač na Gradsko vijeće uputio sam sljedeće akte:

1. Godišnji izvještaj o izvršenju Proračuna Grada Cresa za 2018. godinu
2. Odluku o rezultatu poslovanja Proračuna Grada Cresa za 2018. godinu.
3. Odluku o izmjeni odluke o izvršavanju Proračuna Grada Cresa za 2019. godinu.
4. Odluku o prvim izmjenama i dopunama Proračuna Grada Cresa za 2019. godinu.
5. Odluku o visini paušalnog poreza za djelatnosti iznajmljivanja i smještaja u turizmu.
6. Odluku o izmjeni odluke o ustrojstvu gradske uprave Grada Cresa.
7. Odluku o dopuni odluke o koeficijentima za obračun plaće službenika i namještenika.
8. Odluku o V. izmjenama i dopunama Urbanističkog plana uređenja naselja Cres – građevinskih područja naselja NA7 i površina izdvojenih namjena.
9. Odluku o zaštiti izvorišta Jezero Vrana na otoku Cresu.
10. Odluku o usvajanju Procjene rizika od velikih nesreća za Grad Cres.
11. Odluku o izmjenama i dopunama Odluke o zakupu i kupoprodaji poslovnoga prostora u vlasništvu Grada Cresa.
12. Odluku o dopuni Odluke o komunalnom doprinosu na području Grada Cresa.
13. Odluku o izmjeni Odluke o zaštiti izvorišta Jezero Vrana na otoku Cresu.
14. Odluku o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Cresa.
15. Odluku o provedbi posebnih mjera sprječavanja odbacivanja otpada na području Grada Cresa u 2019. godini.
16. Odluku o ukidanju statusa javnog dobra za dio č.zem. 7868/1 k.o. Cres.
17. Odluku o raspisivanju javnog natječaja za prodaju dijelova nekretnina oznaka č.zem. 251 i č.zem. 252 u k.o. Cres, u vlasništvu Grada Cresa.
18. Odluku o sklapanju Ugovora o razvrgnuću suvlasništva.
19. Suglasnost na Odluku o postupku upisa djece u pedagošku 2019./2020. godinu.
20. Suglasnost na Odluku o izmjenama i dopunama Statuta Creskog muzeja.
21. Izvješće o radu davatelja javne usluge – Komunalne usluge Cres Lošinj d.o.o.
22. Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera na području Grada Cresa za 2018. godinu.
23. Zaključak o sporazumnom raskidu Predugovora o osnivanju prva građenja s društvom Pojada d.o.o.
24. Zaključak o davanju suglasnosti na sklapanje Nagodbe između Grada Cresa i Republike Hrvatske.
25. Zaključak o suglasnosti na sklapanje Sporazuma o suradnji na “Prekograničnom centru izvrsnosti + Health”
26. Zaključak o davanju suglasnosti za sklapanje ugovora o izgradnji komunalne infrastrukture između Grada Cresa i društva Dražica plus d.o.o.
27. Zaključak o davanju suglasnosti za sklapanje Ugovora o izgradnji komunalne infrastrukture između Grada Cresa i društva Ćurković smještaj d.o.o.
28. Zaključak o davanju suglasnosti za sklapanje ugovora o izgradnji komunalne infrastrukture između Grada Cresa i društva Grabar d.o.o.
29. Izvješće o izvršenju Programa održavanja komunalne infrastrukture Grada Cresa za 2018. godinu.
30. Izvješće o izvršenju Programa gradnje objekata i uređaja komunalne infrastrukture u Gradu Cresu za 2018. godinu.
31. Zaključak o ispravku tehničke pogreške Urbanističkog plana uređenja naselja Cres – građevinskih područja naselja NA7 i površina izdvojenih namjena.
32. Zaključak o obustavi građevinskih radova na području naselja Orlec.
33. Izvješće o radu Gradonačelnika za razdoblje od 1. srpnja do 31. prosinca 2018. godine.

Od susreta s drugim dužnosnicima, ravnateljima ustanova i ostalima u prvoj polovici godine ističem sljedeće:

1. Kao član, sudjelovao sam u radu Inovacijskog vijeća za industriju Republike Hrvatske. Zadatak je toga tijela provedba Strategije poticanja inovacija u Republici Hrvatskoj od 2014. do 2020.
2. U vezi izmjena i dopune Prostornog plana uređenja područja Grada Cresa održan je sastanak u Zagrebu s predstavnicima Urbanističkog instituta Hrvatske.
3. U Rijeci, u sjedištu Primorsko-goranske županije, sudjelovao sam na sastancima u vezi programa Rijeka 2020 – Europska prijestolnica kulture. Isto tako bio sam prisutan i međunarodnoj konferenciji o brendiranju kulture u organizaciji Rijeka 2020 EPK.
4. Sastanak sa članom uprave Hrvatske elektroprivrede Tomislavom Šambićem o izgradnji solarne elektrane na otoku Cresu.
5. Primopredaja obnovljene zgrade Palače Moise bila je tema razgovora s državnim tajnikom u Ministarstvu kulture Krešimirom Partlom.
6. U Medulinu je u ožujku održana konferencija „Greenfield investicije 2019“. Na toj konferenciji bio sam sudionik panel diskusije. U Zagrebu je održana konferencija „Strategija razvoja pametnih gradova“ na kojoj sam također sudjelovao.
7. Na Summitu energetske demokracije 2019 održanom u Puli, najkompleksnijem skupu o energetici u Hrvatskoj, sudjelovao sam kao panelist uz predstavnike Bjelovara, Križevaca, Pleternice i Pule, te naglasio važnost korištenja čistih izvora energije i energetske samostalnosti.
8. Prisustvovao sam u Rijeci, u organizaciji Povjerenstva za sukob interesa, seminaru o suzbijanju korupcije
9. Uz brojne druge čelnike i stručnjake iz javnog, gospodarskog i civilnog sektora, sudjelovao sam na konferenciji “Potencijali Riječke luke”, u organizaciji Novog lista i suorganizaciji Ministarstva mora, prometa i infrastrukture.
10. Sa zamjenikom generalnog direktora Hrvatskih voda Valentinom Dujmovićem vodilo sam razgovore u vezi projekata Hrvatskih voda na području Grada Cresa.
11. Bio sam aktivan i u Udruzi gradova gdje sam redovito sudjelovao u radu Predsjedništva i Skupštine Udruge gradova.
12. U emisiji HRT-a „Dobar dan Hrvatska“ sudjelovao sam u prilogu o energetskoj tranziciji Cresa i Lošinja.

Dio gore navedenih poslova obavljao je i zamjenik gradonačelnika Marin Gregorović sukladno Odluci o povjeravanju poslova zamjeniku gradonačelnika, a osobito u području uređenja naselja i komunalnih djelatnosti.

Od protokolarno-svečarskih događanja izdvajam sljedeće:

1. Svečana sjednica povodom Dana Grada, 2.1., kojoj je prisustvovao do sada nezabilježen broj gostiju, predstavnika svih razina vlasti, kao i općina i gradova, bila je prilika za predstavljanje svega učinjenog u protekloj godini, kao i planova za budućnost.
2. Sudjelovao sam na otvorenju Creskog karnevala s tradicionalnom primopredajom ključeva grada.
3. Zajedno s nizom državnih, županijskih i gradskih dužnosnika, te predstavnika ustanova i gospodar-stva, prisustvovao sam svečanom otvorenju Centra zdravlja Magnolija u Lječilištu Veli Lošinj.
4. Nacionalni dan borbe protiv vršnjačkog nasilja „Ružičaste majice“ obilježen je i u Cresu. U školskoj sportskoj dvorani natjecali su se i zabavljali učenici viših razreda osnovne škole, gimnazijalci, njihovi nastavnici i gradski dužnosnici.
5. Prisustvovao sam izbornoj skupštini malološinjske podružnice Udruge Hrvata BiH „Prsten“. Na skupštini je podružnica proširila djelovanje na područje Grada Cresa i preimenovala se u Podružnica Lošinj Cres.
6. Zajedno s potpredsjednikom Vlade Tomislavom Tolušićem i upraviteljem Poljoprivredne zadruge Loznati Brunom Žicom izlijevanjem temelja obilježili smo početak gradnje sirane.
7. Završetak radova na energetskoj obnovi OŠ Frane Petrića u Cresu obilježen je posjetom županijskih i gradskih dužnosnika, te predstavnika drugih ustanova uključenih u projekt. Za sve njih su učenici i nastavnici pripremili kraći program dobrodošlice.
8. Prisustvovao sam proslavi Dana Primorsko-goranske županije u Opatiji, uz nazočnost predsjednice Republike Kolinde Grabar-Kitarović. Na svečanoj akademiji uručene su nagrade za životno djelo PGŽ akademiku Elsu Kuljaniću i Alenki Juretić.
9. Imao sam čast pustiti na slobodu jednog od četiri oporavljena supa, u društvu župana Zlatka Komadine, ravnateljice JU Priroda Sonje Šišić i ravnatelja OŠ Frane Petrića Josipa Popea.
10. Prisustvovao sam proslavama Antonje u Orlecu i blagdana Sv. Marka u Valunu.
11. Kao i svake godine rado sam se odazvao pozivu na veliku i malu maturalnu zabavu, naših gimnazijalaca i vrtićaraca, a susreo sam se i s grupom učenika iz dviju osnovnih škola iz Comacchia, grada s kojim je Cres pobratimljen od 2008. godine. Učenička razmjena dio je projekta "Ponte sull'Adriatico" (Most preko Jadrana) kojeg je nositelj OŠ Frane Petrića.
12. Prvog dana lipnja obilježili smo Dan turizma, te sam tom prigodom bio domaćin kolegi iz Đakova, gradonačelniku Marinu Mandariću, a rado sam prisustvovao i svečanom podizanju dviju plavih zastava na našem području, u ACI marini Cres i kampu Kovačine.

Posebno izdvajam posjet predsjednice Kolinde Grabar-Kitarović koja je obišla naš otok i upoznala se s dijelom naših prirodnih ljepota, ali i projektima koje provodimo.

Gradonačelnik

Kristijan Jurjako, struč.spec.oec.